Gliceria Marella de Villavicencio

Ni Doña Gliceria Legaspi Marella de Villavicencio (Mayo 13, 1852 – Septiembre 28, 1929), ammo pay a kas ni Aling Eriang, ket mabigbig a kas maysa kadagiti nadayeg a Filipino a nangited ti bukodna a baknang, oras, pannakaammo ken ganetget tapno makatulong kadagiti Rebolusionario idi las-ud ti Yaalsa ti Filipino. Mabigbig pay isuna a kas maysa a bannuar iti Rebolusion, maysa a natarigagay a simpatetiko ken mangsupsuporta iti panagsagsagaba ni Filipino para iti wayawaya manipud iti kolonial a turay.

Idi las-ud ti proklamasion ti Wayawaya ti Filipinas idi Hunio 12, 1898, naikkan idi ni Gliceria Marella Villavicencio iti nagan a "ina iti bunyag dagiti puersa ti rebolusionario".

 Biograpia 
Nayanak ni Gliceria Marella Villavicencio idi Mayo 13, 1852 iti Taal, Batangas. Isu ti maikatlo nga anak kadagiti pito nga annak ken ti anak a babai da Vicente Marella ken Gertrudis Legaspi. Nabaknangda a pamilia. Idi agtawen ti 12 dimmar-ay iti Kolehio Santa Catalina iti Intramuros. Idi natay ni bakbaket a manang ni Gliceria, nagbalin a responsibilidadna ti mangimaton ti tagikua ti pamiliana.

Idi Oktubre 1871, inasawa ni Gliceria ni Eulalio Villavicencio, ti maysa a nabaknang nga agtagikua iti barko, a nagtaud met manipud iti nabaknang a pamilia. Nagkaddua da Eulalio ken Gliceria a nagparawad iti dakkel a paset ti baknang ken ganetgetda tapno mapapigsa ti Yaalsa ti Filipino Ti Casa villavicencio, ti maysa a balay iti tuktok ti turod, ket naidaton idi kaniana a kas regalo ti kallaysa babaen ti asawana. Naus-usar ti balay a kas lugar a pagkamangan ken kas maysa a nalimed a pagtitimpuyogan para kadagiti daulo a rebolusionario. Idi naammuan dagiti Kastila dagiti rebolusionario nga aktidad dagiti agassawa, kankanayon a nasuksikimat ti balayda babaen ti Guardia Civil, a kamaudian a naaresto ni Eulalio kadagiti pammabasol a sedision ken nanggutugot iti yaalsa. Nagpakpakaasi ni Gliceria idiay Manila para iti pannakawaya ti asawana. Naikkan ni Gliceria iti maysa a daton manipud kadagiti Kastila a wayaanda ti asawana manipud iti balud kas pangsukat kadagiti ania man nga itedna a sekreto. Nupay kasta, nagmadi isuna iti daton uray no inay-ayatna met ti asawana. Kamaudian a nawayaan ni Eulalio idi 1898, ngem pimmusay kalpasan dagiti 3 a bulan gapu ti pannakaapday ti salun-atna idi Pebrero 1898. Ti ipupusay ti asawana ket nangikaro ti tarigagayna para iti panagsuporta ti yaalsa a bumusor kadagiti Kastila.

Adu nga inusar ni Gliceria Marella Villavicencio ti baknangna tapno makaipaay kadagiti material a tulong kadagiti insurrectos . Kadagiti adu nga in-intedna, ti kangrunaan ket ti pannagi-donasionna ti Barkona, ti SS Bulusan, a naus-usar a pagluganan dagiti soldado a Filipino, dagiti armamento, dagiti bala, ken dagiti pay makan para iti panagtaripato kadagiti puersa ti rebolusionario. Daytoy idi ti immuna a barko ti gubat a nagun-od dagiti rebolusionario.

Isu idi ti nagpundar ti Batallon Maluya, nangited iti suporta ti pinansia ken moral kadagiti rebolusionario ken kankanyon a nangit-ited iti makan, kawwes ken bala kadagiti soldado. Ti balayna ket nagbalin a nalimed a pagtitimpuyogan dagiti daulo a rebolusionario a mairaman da Andres Bonifacio, Heneral Miguel Malvar ken Heneral Marasigan.

Pimmusay ni Gliceria Marella Villavicencio idi Septiembre 25, 1929. Adda innem nga annakna.

 Kitaen pay 
Taal, Batangas
Yaalsa ti Filipino

 Dagiti nota 

 Dagiti nagibasaran 

Kategoria:1852 a pannakaipasngay
Kategoria:1929 nga ipupusay
Kategoria:Tattao ti Yaalsa ti Filipino